Integrarea europeană 
— Reportaj din Piaţa Obor — 


Reporterul: Acum, că suntem ca și integrați în Uniunea 
Europeană, nici nu vă mai întreb dacă e bine sau e rău, vă întreb cât 
e de bine pentru dumneavoastră? la să vedem, domnul cu 
crenguţa... vreau să spun, cu bradul... 

Domnul cu crenguța: Eu, unul, intru în Europa cu gândul la 
Crenguța mea. Vedeţi, domnu” reporter, mie mi-e mai ușor să mă 
integrez cu Europa, decât cu Crenguţa. Fată bună, dă bună ziua, 
cară sacoşele singură — drăguţa de ea —, dar, de când a rămas 
văduvă, refuză orice integrare. Întreţinerea la zi, apartamentul — 
bec, să vedeţi ce mișcare corectă are la bătutul covoarelor! 
Oltenești, dar le bate săptămânal? Le bate. E micuță și curată — cam 
ca Olanda sau ca Belgia. Monedă sănătoasă — că lucrează la 
Monetăria Statului... 

Reporterul (nerăbdăror): Ce are, domnule, Europa, cu 
Crenguța dumitale? 

Domnul cu crenguța: Are, dom” reporter, are, cum să n-aibă? 
Dacă, în UE, România — cum aș fi eu, ca să înţelegeţi — România e 
tratată cu refuz de Olanda, cum sunt tratat eu de Crenguța? Dacă ne 
pune să scuturăm săptămânal sau zilnic? Dacă ne impune la toți să 
avem de Crăciun bradul întreg, ei? Vezi că are? Vezi că integrarea 
rămâne doar pe hârtie sau doar în lift? Că a și țipat la mine — eram 
între etajele 6 și 7 —, când am vrut să-i ţin sacoșele: „N-am nevoie 
de ajutorul dumitale, mă descurc și singură.” Păi, dacă Olanda, care 
e așa de mică, ne refuză ajutorul, la ce să ne așteptăm când ne-om 
oferi ajutorul Angliei sau Franţei sau Germaniei? 

Reporterul (plictisit): la să auzim ce gânduri are domnișoara 
de la tarabă, vreau să zic, magazinul de produse de carne și 
mezeluri? 

Domnișoara (/uându-și un avânt prea mare, doi nasturi de la 
piept ai halatului îi zboară direct pe pieptul de porc de pe tejghea; 
toți îi privesc, cu admiraţie, pieptul): Ar fi fost bine să ne primească 
în Europa cu porci cu tot. Că noi, vorba-ceea: cu căţel, cu purcel. A, 
nu vă speriaţi, carnea e verificată, nu mai vindem de căţel de când 
cu Brigitte Bardot. Nu vi se pare că aduc puţin cu ea? A trecut ieri 
un regizor pe aici, zicea că îl cheamă Vadim și vrea să mă aibă 
într-un film din tinerețea lui. Că s-o fac pe Brigitte. Cred că i-a 
plăcut că la mine carnea e proaspătă și ștampilată. I-a plăcut și 
tatuajul. Uite, ăsta din jurul buricului. Mi l-a tatuat un grec, la 2 
Mai, zicea că acolo ar vrea să fie Itacul lui... 

Reporterul: Cu integrarea, cu integrarea cum e? 

Domnișoara de la carne: Mie mi-e clar cum e. Faci un film 
franțuzesc, despre o actriță frumoasă — vii și alegi vedeta din 
România. Chiar nu vedeți că semăn leit cu Brigitte Bardot? Ieși și 
mai ieftin, în bani îţi dau și caii și un tur la Parcul Dracula. Când s-o 
construi. Faci un film românesc, dai fuga la Paris, că sunt autobuze 
chiar de-aici, din Obor, pleacă de două ori pe zi — m-am interesat — 
și vii seara, că seara se întorc cursele, cu Brigitte Bardot cu tot. Îti 
joacă o Ana Ipătescu ca la carte! Plus că adună câinii și de pe 
Magheru. E drept, te costă niţel transportul cu autobuzul. Așa văd 
eu integrarea. 

Reporterul: Bine, dar experiență aveţi? 

Domnișoara de la carne: Șefu' zice că da. Da’ io știu? Cu 
integrarea asta poate că trebuie să mai învăţ, să pun mai multă 
inimă, că la vreo două evaluări zilnice mi-a zis șefu” că dau rasol. 


Un domn care pare bine informat, cu „Adevărul” sub brat: 
Integrarea asta, dom” reporter, ne limitează creșterea. Ne pun cote, 
domnule. Să nu depășim atâtea tone la carne, atâtea tone la lapte, 
atâtea la oțel. Ne penalizează dacă le depășim. Ba, mai mult, îi 
plătesc pe producători ca să nu producă nimic. Nu e exact ca în 
comunism? 

Reporterul: Mă rog, ăsta-i adevărul dvs. Dar de ce nu vă 
gândiţi la lucrurile bune? De exemplu, că vom putea circula. Uite, 
domnișoara aici de faţă e aproape să fie pusă în circulatie. Că putem 
munci în alte părți, unde se plătește mai bine. Ce părere aveți, 
domnu” jandarm? 

Jandarmul: Domnule, ne-au înnebunit la cursuri cu integrarea 
asta. Alinierea — asta nu-i nimic, am învăţat-o la Școala de jandarmi. 
Acum învăţăm, 7 zile din 7, cum să ajutăm bătrânii să treacă strada, 
cum să dojenim copiii care înțeapă cauciucurile sau fetele care stau 
la colţ de stradă, cum să ne strângem mâinile cu galeriile echipelor 
de fotbal și cum să nu punem coatele pe masă când mâncăm. De trei 
luni de zile numai asta facem. Hoţii zburdă. 50000 de proprietari 
plâng după mașinile furate, iar noi învăţăm care-i furculița de pește 
și cum se pune șervetul pe genunchi. 

Un domn al cărui palton arată anul ieșirii la pensie: De ce 
crezi, don” jandar, că te învaţă să ajuţi bătrânii să treacă strada? Ai? 
Asta-i plăcerea lor: să ajute. De aceea ne și integrează. Te-ai 
întrebat cumva de ce nu integrează ei Albania? Simplu. Albania, 
neavând populaţie mare, ar face-o ca Elveţia, în mai puţin de o lună. 
Albania ajutată le-ar produce o plăcere prea scurtă. Cu noi și cu 
Bulgaria își prelungesc plăcerea, vor avea să ne tot ajute vreo sută 
de ani buni de acum încolo. 

O bătrânică îmbrobodită: Maică, i-adevărat că e musai să te 
îmbălsămeze atunci când ești integrat? 

Domnul cu „Adevărul: Atunci n-o să-ți mai pese, mamaie. 
Ba ai putea să zici mersi, o să ai maţele pline. 

Domnișoara de la carne: Vă asigur, cârnații sunt umpluți cu 
carne proaspăt tocată... 

Domnul cu paltonul ponosit: Îi vindeți mai scump ca la Paris. 

Domnișoara de la carne: Vreau la Paris... 

Bătrânica: Las” că ajungem toți acolo. 

Domnul cu crenguța: Crenguţa mirosea azi dimineaţă a 
sarmale. De ce n-o fi vrând să se integreze nu știu, zău. 

Reporterul (împăciuitor): Doamnelor, domnilor, eu... 

Domnul cu „Adevărul”: Te-a întrebat cineva ceva? Te bagi 
așa, ca musca-n lapte. Auzi, să mulgem vacile numai electric... 

Jandarmul: Laptele trebuie sorbit fără zgomot... 

Domnul cu paltonul ponosit: Poate îţi arată domnișoara 
cum... 

Domnișoara de la carne: Ia te rog, nu fi obraznic, că n-ai jucat 
în film cu mine! 

Bătrânica: Când eram eu fată, îmi încheiam toți nasturii, de 
jos până sub bărbie. 

Domnul cu Adevărul: Vedeţi, vedeţi ce înseamnă integrarea? 

Reporterul: Vă rog să nu vă mai certați. Domnule jandarm, 
faceţi vă rog ordine! 

Jandarmul se apucă să aranjeze în ordine produsele 
domnișoarei, așa cum a învățat la cursuri. Ceilaţi bărbaţi pun şi ei 
mâna să ajute, integrându-se. Numai domnul cu paltonul ponosit se 
ține deoparte şi nu se integrează în mișcarea asta: n-are bani, nu 
pune mâna. 


